A Tanács 94/24/EK irányelve
(1994. június 8.)
a vadon élő madarak védelméről szóló 79/409/EGK irányelv II. mellékletének módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 130s. cikkének (1) bekezdésére,
tekintettel a Bizottság javaslatára [1],
tekintettel a Gazdasági és Szociális Bizottság véleményére [2],
a Szerződés 189c. cikkében szabályozott eljárásnak megfelelően,
mivel a madarak helyzetére vonatkozó legújabb ismeretek figyelembevétele érdekében a vadon élő madarak védelméről szóló, 1979. április 2-i 79/409/EGK [3] tanácsi irányelv II. mellékletét módosítani kell;
mivel több tagállam kérte a Bizottságot a II/2. mellékletének módosítására egyes olyan fajok felvételének érdekében, amelyekre jogszerűen eddig nem lehetett vadászni;
mivel ugyanezen irányelv 7. cikkének (4) bekezdése megköveteli a tagállamoktól annak biztosítását, hogy a vadászat megfeleljen az ésszerű hasznosítás és az ökológiailag kiegyensúlyozott állományszabályozás elveinek az érintett madárfajok esetében;
mivel földrajzi elterjedésüknek és állománynagyságuknak megfelelően bizonyos fajok egyes országokban helyileg vadászhatók, illetve állományuk szabályozható, ami azt eredményezi, hogy a II/2. melléklet kiegészítésére vonatkozóan bizonyos kérelmek jóváhagyhatók;
mivel a globálisan veszélyeztetett Numenius tenuirostis faj védelme érdekében a Limosa limosa, Limosa lapponica és a Numenius arquata fajokat Olaszország vonatkozásában ki kell venni a II/2. mellékletből, mivel azok szokásaikban és megjelenésükben nagyon hasonlóak és így könnyen összetéveszthetők;
mivel a II/2. mellékletben felsorolt fajok vadászatának engedélyezése kizárólag a tagállamok belátása alapján történik; ezáltal a tagállamok nem kötelesek a megfelelő intézkedések meghozatalára, és ezt ezen irányelv alkalmazására meghatározott időpontot követően is megtehetik,
ELFOGADTA EZT AZ IRÁNYELVET:
1. cikk
A 79/409/EGK irányelv II/2. mellékletének helyébe ezen irányelv melléklete lép.
2. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1995. szeptember 30-ig megfeleljenek.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Ennek az irányelvnek a tagállamok a címzettjei.
Kelt Luxembourgban, 1994. június 8-án.